เลขา กพฐ.กำชับสถานศึกษาทุกแห่งทั่วประเทศห้ามทุจริตในการแลกที่นั่งนักเรียนเด็ดขาด หากพบมีโทษถึงพักราชการ
นายบุญรักษ์ ยอดเพชร เลขาธิการคณะกรรมการการศึกษาขั้นพื้นฐาน (กพฐ.) เปิดเผยถึงการรับนักเรียนชั้นมัธยมศึกษาปี 1 และมัธยมศึกษาปีที่ 4 สังกัดสำนักงานคณะกรรมการการศึกษาขั้นพื้นฐาน (สพฐ.) ประจำปีการศึกษา 2562 ว่า ขณะนี้ยังไม่มีเรื่องร้องเรียนการรับนักเรียนเข้ามายังสพฐ.แต่อย่างใด ซึ่งได้กำชับในเรื่องนี้มาตลอดว่าห้ามมีการทุจริตการรับนักเรียนเกิดขึ้นอย่างเด็ดขาด เพราะไม่เช่นนั้นใครที่เกี่ยวข้องและทำผิดในเรื่องนี้จะต้องโดนโทษทางวินัยอย่างแน่นอน หรือมีการเรียกรับเงินเพื่อแลกที่นั่งเรียนก็จะต้องโดนสั่งพักราชการเอาไว้ก่อนอีกด้วย ส่วนแนวปฎิบัติการรับนักเรียนฉบับใหม่ได้รับทราบว่าทุกโรงเรียนปฎิบัติตามได้ดีเป็นที่เรียบร้อย         นอกจากนี้ตนยังได้ทำความร่ววมือกับสำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) เพื่อให้ป.ป.ช.ส่งเจ้าหน้าที่มาร่วมสังเกตการณ์การรับนักเรียนได้ ซึ่งเมื่อเร็วๆนี้ก็ได้รับทราบว่า ป.ป.ช. ได้เข้าไปสังเกตการณ์การรับนักเรียนที่ รร.อนุบาลพิษณุโลก จ.พิษณุโลก โดยได้รับความร่วมมือและสรุปข้อมูลอย่างเรียบร้อย         ทั้งนี้ตนคิดว่าการรับนักเรียนปีนี้เป็นเรื่องดีที่ป.ป.ช. ได้เข้ามามีส่วนร่วมและให้ข้อคิดเห็นถึงหลักเกณฑ์การรับนักเรียนว่าจุดใดยังเป็นข้อบกพร่องของเกณฑ์การรับนักเรียนที่ผ่านมา เพื่อทำให้เราปรับเปลี่ยนแนวปฎิบัติการรับนักเรียนให้ถูกต้องโปร่งใส        เลขาธิการธิการคณะกรรมการการศึกษาขั้นพื้นฐาน กล่าวอีกว่า ที่ผ่านมามีตัวแทนสมาคมผู้ปกครองโรงเรียนเตรียมอุดมศึกษา ได้เข้ามาพบเพื่อรายงานกรณีรถตู้ปริศนาจำนวน 2 คันที่จอดทิ้งไว้ภายในโรงเรียน โดยข้อสรุปจากการหารือพบว่า รถตู้ดังกล่าวมีผู้ให้การสนับสนุนโรงเรียนมอบให้แก่สมาคมฯอย่างถูกต้อง และขณะนี้ทางสมาคมฯอยู่ระหว่างการดำเนินการเรื่องเอกสารในการจดทะเบียน ดังนั้นเรื่องนี้จึงไม่มีความผิดปกติแต่อย่างใด ซึ่งต้องขอขอบคุณทางสมาคมฯ ด้วยที่ให้การสนับสนุนดูแลโรงเรียนด้วยดีมาโดยตลอด เพราะที่ผ่านมาโรงเรียนเตรียมอุดมศึกษาจะเป็นโรงเรียนขนาดใหญ่แต่นักเรียนทุกคนก็ได้รับค่าใช้จ่ายรายหัวเท่ากับนักเรียนโรงเรียนอื่นๆ ซึ่งถือว่าสมาคมฯได้เข้ามาช่วยเติมเต็มคุณภาพการศึกษาโรงเรียน อย่างไรก็ตามเรื่องนี้สอดคล้องกับการรายงานตรวจสอบข้อเท็จจริงของสำนักงานเขตพื้นที่การมัธยมศึกษา (สพม.) กทม.เขต 1 ที่ไม่พบความผิดปกติในเรื่องที่ไม่ชอบมาพากล